Document ID: 32015R0233

IZVEDBENA UREDBA KOMISIJE (EU) 2015/233
z dne 13. februarja 2015
o določitvi izvedbenih tehničnih standardov za valute, v katerih je opredelitev ustreznosti centralne banke izjemno omejena, v skladu z Uredbo (EU) št. 575/2013 Evropskega parlamenta in Sveta
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1) in zlasti člena 416(5) Uredbe,
ob upoštevanju naslednjega:
(1)
Člen 416(3) Uredbe (EU) št. 575/2013 določa, da morajo institucije o sredstvih poročati kot o likvidnih sredstvih, če ta izpolnjujejo določene pogoje. V skladu s tretjim pododstavkom navedenega člena, se lahko pogoj, da morajo sredstva predstavljati ustrezno zavarovanje s premoženjem za standardne likvidnostne operacije centralne banke v državi članici ali centralne banke v tretji državi, opusti za likvidna sredstva, ki se vzdržujejo za uravnavanje likvidnostnih odlivov v valuti, v kateri je opredelitev ustreznosti centralne banke izjemno omejena.
(2)
Zaradi priznavanja pomena, ki ga Uredba (EU) št. 575/2013 pripisuje ustreznosti centralne banke pri razvrščanju sredstva kot likvidnega, je treba seznam valut, v katerih je opredelitev ustreznosti centralne banke izjemno omejena, omejiti na tiste valute, pri katerih je ustreznost centralne banke omejena na dolg enot centralne ravni države in dolg, ki ga je izdala centralna banka, in ne zajema nobenih drugih sredstev, ki vključujejo likvidna sredstva v skladu z dodatnimi zahtevami iz členov 416 in 417 navedene uredbe.
(3)
Evropski bančni organ (v nadaljnjem besedilu: EBA) je izvedel oceno na podlagi najboljših razpoložljivih informacij o ustreznosti centralnih bank v zadevnih valutah, ki so jih predložili pristojni organi držav članic. V primeru Bolgarije je ocena pokazala, da centralna banka ne zagotavlja likvidnosti institucijam, razen v izjemnih razmerah. Ob nastopu likvidnostnega tveganja, ki bi lahko vplivalo na stabilnost bančnega sistema, lahko bolgarska centralna banka solventni banki zagotovi kredite, denominirane v levih, z zapadlostjo največ treh mesecev, pod pogojem, da so v celoti zavarovani z zlatom, tujo valuto ali drugimi tovrstnimi visoko likvidnimi sredstvi. Zato bi bilo treba bolgarski lev obravnavati kot valuto z izjemno omejeno opredelitvijo ustreznosti centralne banke.
(4)
Ta uredba temelji na osnutkih izvedbenih tehničnih standardov, ki jih je EBA predložila Komisiji.
(5)
EBA je opravila odprta javna posvetovanja o osnutkih izvedbenih tehničnih standardov, na katerih temelji ta uredba, analizirala morebitne povezane stroške in koristi ter zaprosila za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (2) -
SPREJELA NASLEDNJO UREDBO:
Člen 1
Valute, v katerih je opredelitev ustreznosti centralne banke izjemno omejena, ki izpolnjujejo pogoje iz tretjega pododstavka člena 416(3) Uredbe (EU) št. 575/2013, so določene v Prilogi k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. februarja 2015

Labels: 7
2
4